FI Euroopan unionin virallinen lehti C 201/1

LAUSUNTO nro 3/2012

(annettu Euroopan unionin toiminnasta tehdyn sopimuksen 287 artiklan 4 kohdan toisen alakohdan mukaisesti)

ehdotuksesta Euroopan parlamentin ja neuvoston asetukseksi Herkules III -ohjelmasta Euroopan unionin taloudellisten etujen suojaamisen alalla toteutettavien toimien tukemiseksi

2012/C 201/01

SISÄLLYS

Kohta Sivu JOHDANTO … 1–9 2 TIIVISTELMÄ … I–VIII 3 YLEISET HUOMAUTUKSET … 10–26 3 Komission ja kansainvälisten savukevalmistajien välisten sopimusten taloudelliset vaikutukset … 10–15 3 Osarahoituksen enimmäismäärän korottaminen … 16–17 3 Tavoitteet ja tulosindikaattorit … 18–20 4 Ohjelman seuranta ja arviointi … 21–23 4 Hallinnollisten menettelyjen yksinkertaistaminen … 24–25 4 Ohjelman hallinnoija … 26 4 ERITYISET HUOMAUTUKSET … 27–40 4 Tekninen apu … 28–34 5 Muiden kuin savukkeiden salakuljetuksen torjuntaan liittyvien laitteiden ostaminen … 28–29 5 Savukkeiden salakuljetuksen torjuntaan liittyvien laitteiden ostaminen … 30–31 5 IT-välineiden kehittäminen ja ostaminen … 32–34 5 Petostentorjuntaan liittyvä koulutus … 35–38 5 Eurooppalaiset asianajajayhdistykset … 39–40 6 LIITE I – Arvio Herkules III -ohjelmassa operatiivisiin tavoitteisiin osoitettavista määristä … 7 LIITE II – Arvio Herkules III -ohjelman osa-alueisiin osoitettavista määristä … 8

EUROOPAN UNIONIN TILINTARKASTUSTUOMIOISTUIN, joka

ottaa huomioon Euroopan unionin toiminnasta tehdyn sopimuksen (SEUT) ja erityisesti sen 325 artiklan 4 kohdan,

ottaa huomioon tilintarkastustuomioistuimen aiemmat lausunnot, jotka koskivat päätöksiä yhteisön tukiohjelmasta yhteisön taloudellisten etujen suojaamisen alalla toteutettavien toimien tukemiseksi, eli Herkules I -ohjelmaa (lausunto nro 8/2003 (1)) ja Herkules II -ohjelmaa (lausunto nro 6/2006 (2)),

ottaa huomioon tilintarkastustuomioistuimen erityiskertomuksen nro 1/2005 (3) Euroopan petostentorjuntaviraston (OLAF) hallinnoinnista ja erityiskertomuksen nro 2/2011 (4) erityiskertomuksen N:o 1/2005 seurannasta,

ottaa huomioon Euroopan unionin neuvoston 26. tammikuuta 2012 esittämän pyynnön, sekä katsoo seuraavaa:

ehdotettu asetus perustuu SEUT-sopimuksen 325 artiklan 4 kohtaan, jossa määrätään, että ”Euroopan parlamentti ja neuvosto toteuttavat … tilintarkastustuomioistuinta kuultuaan tarvittavat toimenpiteet unionin taloudellisten etujen suojaamiseksi petolliselta menettelyltä ja tällaisen menettelyn torjumiseksi tarkoituksena tehokkaan ja yhtäläisen suojelun tarjoaminen jäsenvaltioissa sekä unionin toimielimissä, elimissä ja laitoksissa”,

komission ehdotuksen (5) ensisijainen tarkoitus on korvata vuonna 2013 päättyvä Herkules II -ohjelma (6) Herkules III -ohjelmalla, jonka kesto on seitsemän vuotta (2014–2020),

ON ANTANUT SEURAAVAN LAUSUNNON:

JOHDANTO

1. Herkules I -ohjelma käynnistettiin 1. tammikuuta 2004, ja Herkules II -ohjelma kattaa jakson 2007–2013. Herkules III -ohjelma on jatkoa ohjelmalle, jolla tuetaan Euroopan unionin taloudellisten etujen suojaamisen alalla toteutettavia toimia. Siihen ehdotetaan osoitettavaksi talousarviovaroja 110 miljoonan euron verran vuosina 2014–2020. Tämä kasvattaisi kolmen Herkules-ohjelman menot yhteensä 220,3 miljoonaan euroon (7).

2. Ehdotuksessa painotetaan edelleen erityisesti savukkeiden salakuljetuksen ja väärentämisen torjuntaa, sillä komissiolle aiheutuu oikeudellisia velvoitteita (8) neljän kansainvälisen savukevalmistajan (9) kanssa tehdyistä sopimuksista. Sopimusten mukaan noin kaksi miljardia Yhdysvaltain dollaria (määrästä vähennetään oikeudelliset kustannukset) maksetaan jäsenvaltioiden talousarvioihin (90,3 prosenttia) ja Euroopan unionin talousarvioon (9,7 prosenttia) vuosina 2004–2030.

3. OLAF hallinnoi ohjelmia. Ohjelman keskeisenä tavoitteena on suojata unionin taloudellisia etuja ehkäisemällä ja torjumalla petoksia, lahjontaa ja muuta laitonta toimintaa. Operatiivisia tavoitteita on viisi (ks. liite I).

4. Ehdotukseen liitetyn rahoitusselvityksen mukaan 79 prosenttia määrärahoista kohdennettaisiin ”tekniseen apuun” jäsenvaltioille, 19 prosenttia ”erikoiskoulutukseen” ja kaksi prosenttia ”eurooppalaisille asianajajayhdistyksille”.

5. ”Tekniseen apuun” kuuluvat laitehankinnat, koulutus ja yhteistyö laitteita käyttävien yksiköiden kesken sekä pääsy kaupallisesti saatavilla oleviin tietokantoihin, joita jäsenvaltiot ja OLAF tarvitsevat tutkimuksissaan.

6. ”Erikoiskoulutuksen” tavoitteena on antaa jäsenvaltioiden virkamiehille riittävät tiedot EU:n taloudellisten etujen suojaamisesta sekä edistää parhaita käytäntöjä ja verkostoitumista jäsenvaltioiden välillä seminaarien ja konferenssien avulla.

7. Eurooppalaisille asianajajayhdistyksille osoitettu määräraha on tarkoitettu tutkijoiden ja ammattilaisten ryhmille, jotka tutkivat oikeudellisia kysymyksiä ja keskustelevat niistä ja toimivat näin myös forumina, joka jakaa tietoa EU:n lainsäädännön kehityksestä.

8. Ehdotuksen perusteluissa todetaan, että komissio on arvioinut Herkules III -ohjelmaa varten neljää vaihtoehtoa. Vaihtoehdot on esitetty vaikutusten arvioinnissa (10), ja ne ovat seuraavat: 1) jatketaan Herkules II -ohjelmaa entisellä rahoitustasolla, 2) uudistetaan Herkules II -ohjelmaa parantamalla sen tavoitteita ja menetelmiä sekä korottamalla osarahoituksen enimmäismäärää (11), 3) muutetaan merkittävästi tavoitteita ja tuetaan paljon enemmän operatiivisia ja lainvalvontatoimia, tai 4) lopetetaan Herkules II -ohjelma siten, että joitakin toimia on mahdollista jatkaa muiden unionin osarahoitusohjelmien puitteissa ja/tai jättää toimia jäsenvaltioiden vastuulle. Komissio otti ehdotuksensa lähtökohdaksi vaihtoehdon 2.

9. Lausunto perustuu ehdotukseen, vaikutusten arviointiin ja Herkules II -ohjelman tavoitteiden toteutumisesta laadittuun väliarvioon (12). Lausunto jakaantuu kahteen osaan, yleisiin ja erityisiin huomautuksiin. Kolmea muuta edellä mainittua vaihtoehtoa ei arvioitu.

TIIVISTELMÄ

I Ehdotuksen mukaan noin 40 prosenttia Herkules III -ohjelmasta (44,8 miljoonaa euroa) aiotaan osoittaa savukkeiden salakuljetuksen ja väärentämisen torjuntaan. Näin vastataan niihin velvoitteisiin, joita komissiolle aiheutuu sopimuksista neljän kansainvälisen savukevalmistajan kanssa. Sopimusten mukaan 90,3 prosenttia yli kahden miljardin Yhdysvaltain dollarin määrästä maksetaan jäsenvaltioiden kansallisiin talousarvioihin. Yhden sopimuksen voimassaolo päättyy vuonna 2016, joten olisi pidettävä mielessä, että EU:n talousarvioon maksetaan tuolloin noin 10 miljoonaa euroa vähemmän kuin komissio aikoo osoittaa savukkeiden salakuljetuksen ja väärentämisen torjuntaan.

II Komissiolla pitäisi olla enemmän tietoa siitä, miten jäsenvaltiot käyttävät sopimusten perusteella saamiaan varoja, jotta voitaisiin varmistaa savukkeiden salakuljetuksen ja väärentämisen torjuntaan osoitettavien varojen tehokas ja koordinoitu hallinnointi.

III Herkules III -ohjelmaan ehdotetaan huomattavaa muutosta, jonka mukaan tekniseen tukeen liittyviin avustuksiin tarkoitetun osarahoituksen enimmäismäärää korotettaisiin 50 prosentista 80 prosenttiin (ja 90 prosenttiin asianmukaisesti perustelluissa poikkeustapauksissa). Tilintarkastustuomioistuin katsoo, että enimmäismäärän pitäisi olla 80 prosenttia ja että tätä enimmäismäärää olisi tarpeen soveltaa ainoastaan asianmukaisesti perustelluissa poikkeustapauksissa.

IV Herkules III -ohjelman mitattavissa olevia indikaattoreita on tarpeen tarkentaa.

V Komissio ei vielä ole selvittänyt Herkules II -ohjelman vaikutuksia. Arvioinnissa ainoastaan esitetään ohjelman panokset ja tuotokset.

VI Komissio (OLAF) esittää 31. joulukuuta 2014 mennessä kertomuksen Herkules II -ohjelman tavoitteiden toteutumisesta. Herkules III -ohjelmaa olisi muutettava saatujen kokemusten pohjalta.

VII Alle 50 000 euron suuruisia avustuksia koskevan yksinkertaistetun menettelyn käyttöön ottaminen riippuu uuden varainhoitoasetuksen ja sen soveltamissääntöjen hyväksymisestä.

VIII Erityiskertomuksensa nro 1/2005 seurantakertomuksessa (erityiskertomus nro 2/2011) tilintarkastustuomioistuin pitäytyi näkemyksessään, jonka mukaan OLAFin olisi siirrettävä vastuu Herkules-ohjelman hallinnoinnista muille komission yksiköille ja keskitettävä jälleen toimintansa tutkintatehtäväänsä.

YLEISET HUOMAUTUKSET

Komission ja kansainvälisten savukevalmistajien välisten sopimusten taloudelliset vaikutukset

10. Komissio teki vuosina 2004–2010 neljän kansainvälisen savukevalmistajan kanssa sopimukset, jotka liittyvät savukkeiden salakuljetuksen ja väärentämisen torjuntaan. Sopimusten mukaan kyseiset savukevalmistajat maksavat kansallisiin talousarvioihin ja EU:n talousarvioon yli kaksi miljardia Yhdysvaltain dollaria. Sopimukset on tehty eri pituisiksi jaksoiksi, ja niiden voimassaolon määräaika vaihtelee vuoden 2004 ja vuoden 2030 välillä.

11. Tänä aikana 90,3 prosenttia sopimuksiin perustuvista tuloista maksetaan jäsenvaltioille ja 9,7 prosenttia EU:n talousarvioon. Esimerkiksi vuonna 2010 jäsenvaltioille maksettiin tästä lähteestä noin 65,7 miljoonaa euroa ja EU:n talousarvioon 7,1 miljoonaa euroa. Tilintarkastustuomioistuin arvioi, että jäsenvaltiot saivat suunnilleen tämänsuuruisen määrän myös vuonna 2011. OLAF ei luottamuksellisuussyistä esittänyt mitään lukuja vuodelta 2011.

12. Komissio ehdottaa, että Herkules III -ohjelmassa kohdennetaan 44,8 miljoonaa euroa (40,7 prosenttia kokonaismäärästä, joka on 110 miljoonaa euroa) järjestäytyneen petostoiminnan ja savukkeiden salakuljetuksen ja väärentämisen torjuntaan (13). Tästä määrästä 27,4 miljoonaa euroa osoitettaisiin teknisiin laitteisiin (ks. kohdat 30 ja 31).

13. Herkules II -ohjelmassa torjunnasta aiheutuviin menoihin käytetty osuus vastasi suuruudeltaan suunnilleen komission osuutta sopimuksiin perustuvista tuloista. Tilintarkastustuomioistuin arvioi, että Herkules III -ohjelman aikana sopimuksiin perustuvia tuloja saadaan 34,9 miljoonaa euroa (14). Määrä on noin 10 miljoonaa euroa pienempi kuin määrä, jonka komissio aikoo Herkules III -ohjelman mukaisesti osoittaa savukkeiden salakuljetuksen ja väärentämisen torjuntaan kyseisenä aikana. Syynä on se, että Philip Morris International -yhtiön kanssa tehty sopimus päättyy vuoden 2016 lopussa, jollei sitä jatketa.

14. Tilintarkastustuomioistuin panee merkille, että on hyvinkin jäsenvaltioiden edun mukaista torjua savukkeiden salakuljetusta ja väärentämistä. Tuontitullien kiertäminen savukkeita salakuljettamalla ja väärentämällä aiheuttaa menetyksiä EU:n talousarvioon (perinteiset omat varat). Jäsenvaltioiden talousarvioihin aiheutuu kuitenkin vielä huomattavasti suurempia tappioita valmiste- ja arvonlisäveron menettämisestä sekä sen tuontitullien osuuden menettämisestä, jonka jäsenvaltiot tavallisesti pitävät vastineena keräyskustannuksista.

15. OLAFilla ei ole tietoja siitä, mitä kukin jäsenvaltio tekee osuudellaan savukevalmistajilta vuosittain saaduista varoista. Tilintarkastustuomioistuimen käsitys on, että komission pitäisi saada kyseiset tiedot, jotta voidaan varmistaa savukkeiden salakuljetuksen ja väärentämisen torjuntaan osoitettujen varojen tehokas ja koordinoitu hallinnointi sekä EU:n että jäsenvaltioiden tasolla.

Osarahoituksen enimmäismäärän korottaminen

16. Ehdotuksen 9 artiklassa säädetään, että 7 artiklassa määritellyille tukikelpoisille toimille voidaan myöntää osarahoitusta enintään 80 prosenttia avustuskelpoisista kustannuksista (15) (90 prosenttia asianmukaisesti perustelluissa poikkeustapauksissa). Herkules II -ohjelmassa tekniseen tukeen tarkoitetun osarahoituksen enimmäismäärä oli 50 prosenttia tukikelpoisista kustannuksista.

17. Tilintarkastustuomioistuin katsoo, että teknisiä laitteita koskevan osarahoituksen enimmäismäärä olisi pidettävä 50 prosentissa, jotta varmistettaisiin, että EU:n ja jäsenvaltioiden etu olisi laitehankintojen kohdalla tasapainossa. Tämä olisi erityisen perusteltua niiden 27,4 miljoonan euron kohdalla, jotka aiotaan osoittaa savukkeiden salakuljetuksen ja väärentämisen torjuntaan liittyvien teknisten laitteiden osarahoittamiseen, koska torjunta on jäsenvaltioiden kannalta tärkeää. Osarahoituksen enimmäismäärä voitaisiin korottaa 80 prosenttiin asianmukaisesti perustelluissa poikkeustapauksissa, jotta varmistetaan, että tietyt EU:n laajuiset ja kansalliset näkökohdat otetaan huomioon (16).

Tavoitteet ja tulosindikaattorit

18. Asetusehdotuksessa on säädetty ohjelman yleis- ja erityistavoitteista. Ohjelmalla pyritään suojaamaan unionin taloudellisia etuja ehkäisemällä ja torjumalla petoksia, lahjontaa ja muuta laitonta toimintaa. Ehdotuksen liitteessä luetellaan operatiiviset tavoitteet, jotka on säädökseen liittyvässä rahoitusselvityksessä jaettu edelleen toimiksi ja tuotoksiksi.

19. Perusteluissa todetaan, että tavoitteet on asetettu SMART-kriteerien (17) mukaisesti. Tulosindikaattoreita on kuitenkin kehitettävä, jotta ohjelman mitattavissa olevat vaikutukset voidaan osoittaa. Esimerkiksi takaisin perittävien varojen määrää koskevan ehdotetun tulosindikaattorin osalta todetaan, että vuonna 2010 perittiin takaisin 67,9 miljoonaa euroa (18) ja tähän määrään tavoitellaan 5–10 prosentin lisäystä. Näiden tavoitteiden saavuttamisen ja Herkules-ohjelman välillä ei ole todistettua yhteyttä.

20. Säädökseen liittyvässä rahoitusselvityksessä on mainittu neljä tärkeintä indikaattoria, joilla viiden operatiivisen tavoitteen toteutumista seurataan, mutta indikaattoreiden ja operatiivisten tavoitteiden välillä ei ole kytköstä, joka auttaisi arvioimaan tavoitteiden saavuttamista.

Ohjelman seuranta ja arviointi

21. Tilintarkastustuomioistuimen näkemyksen mukaan Herkules II -ohjelman tavoitteiden toteutumisesta laaditussa väliarvioinnissa (19) ja vaikutusten arvioinnissa mitataan tavoitteiden saavuttamista vain rajoitetusti. Niissä ainoastaan tuodaan esiin ohjelman panokset ja tuotokset vuosilta 2007–2010. Tämä johtuu osin siitä, että hankintamenettelyt ovat pitkällisiä ja että hankkeiden vaikutuksia ei voida mitata välittömästi.

22. Komissio (OLAF) esittää 31. joulukuuta 2014 mennessä kertomuksen Herkules II -ohjelman tavoitteiden toteutumisesta. Tilintarkastustuomioistuimen käsitys on, että kertomuksen pitäisi olla riippumaton ja perusteellinen arviointi, jossa tuodaan selvästi esiin ohjelmalla aikaansaatu lisäarvo. Herkules III -ohjelmaa olisi muutettava saatujen kokemusten pohjalta.

23. Ehdotuksen 11 artiklassa säädetään, että komissio laatii arviointikertomuksen Herkules III -ohjelmasta viimeistään 31 päivänä joulukuuta 2017. Tämän väliarvioinnin pitäisi olla riippumaton. Loppuarvioinnin, joka aiotaan tehdä vuonna 2021, olisi senkin oltava riippumaton, osoitettava ohjelman lisäarvo ja mitattava tavoitteiden saavuttamista määrällisesti.

Hallinnollisten menettelyjen yksinkertaistaminen

24. Komissio ehdottaa, että avustusten hallinnointimenettelyä yksikertaistettaisiin Herkules III -ohjelmassa. Alle 50 000 euron suuruisia avustuksia varten otettaisiin käyttöön yksinkertaistettu menettely varainhoitoasetuksen vaatimusten mukaisesti (20).

25. Yksinkertaistaminen riippuu varainhoitoasetuksen ja sen soveltamissääntöjen tarkistamista koskevan komission ehdotuksen hyväksymisestä.

Ohjelman hallinnoija

26. Tilintarkastustuomioistuin pitäytyi erityiskertomuksensa nro 1/2005 seurantakertomuksessa (erityiskertomus nro 2/2011) näkemyksessään, jonka mukaan OLAFin olisi siirrettävä vastuu rahoitusohjelmien (kuten Herkuleksen) hallinnoinnista muille komission yksiköille ja keskitettävä toimintansa jälleen tutkintatehtäväänsä. OLAF ilmoittaa osoittaneensa tämän jälkeen enemmän resursseja tutkintatoimiin. Herkules-ohjelman hallinnointi on keskitetty yhteen yksikköön toimintapolitiikasta vastaavassa jaostossa, erilleen tutkintajaostoista.

ERITYISET HUOMAUTUKSET

27. Herkules III ohjelma on pääpiirteissään jatkoa Herkules II -ohjelmalle, ja se koostuu kolmesta osa-alueesta: — tekninen apu — petostentorjuntaan liittyvä koulutus — eurooppalaiset asianajajayhdistykset. Liitteessä II on arvio suunniteltujen resurssien kohdentamisesta mainituille Herkules III -ohjelman osa-alueille.

Tekninen apu

Muiden kuin savukkeiden salakuljetuksen torjuntaan liittyvien laitteiden ostaminen

28. Herkules III -ohjelmassa petosten torjuntaa koskevien toimenpiteiden yhteydessä on tarkoitus osoittaa tutkimuksissa käytettävien teknisten laitteiden ostojen osarahoittamiseen 27,9 miljoonaa euroa. Vuosina 2007–2010 noin 12,2 miljoonaa euroa on osoitettu lainvalvontaviranomaisille (kansalliset lainkäyttö-, poliisi- ja tulliviranomaiset) (21). Osarahoitettuja laitteita ei välttämättä käytetä ainoastaan EU:n taloudellisten etujen suojaamiseen, vaan niitä saatetaan käyttää myös huumeita, aseita, vankilapakoja, ihmiskauppaa, veropetoksia, luottokorttipetoksia ja rahan väärentämistä koskeviin operaatioihin sekä kansallisten lainvalvontaviranomaisten lahjontaa koskeviin operaatioihin (22).

29. Väliarvioinnissa tai vaikutusten arvioinnissa ei – yhtä poikkeusta (23) lukuun ottamatta – esitetä yksityiskohtaisia tietoja siitä, minkä tyyppisiä laitteita Herkules II -ohjelmasta on rahoitettu. Arvioinneissa todetaan ainoastaan, että OLAF panee täytäntöön paikalla toimitettavia tarkastuksia sisältävän järjestelmällisen ohjelman. Väliarvioinnissa ei kuitenkaan käsitelty tarkastusten tuloksia eikä arvioitu hankinnoille asetettujen tavoitteiden saavuttamista.

Savukkeiden salakuljetuksen torjuntaan liittyvien laitteiden ostaminen

30. Herkules II -ohjelmassa savukkeiden salakuljetuksen torjuntaan liittyvien toimenpiteiden yhteydessä ensisijaisena keinona on pidetty röntgenläpivalaisulaitteiden hankkimista. Vuosina 2007–2010 noin 12,5 miljoonaa euroa on sidottu ja kohdennettu 16 jäsenvaltion tulliviranomaisille 21 läpivalaisulaitteen ostamista varten.

31. Kahta esimerkkiä lukuun ottamatta (24) väliarvioinnissa tai vaikutusten arvioinnissa ei esitetä lopullista arviota läpivalaisulaitteiden ostamisesta.

IT-välineiden kehittäminen ja ostaminen

EU:n yhteisen tutkimuskeskuksen kanssa erikseen tehdyt sopimukset

32. OLAF ja EU:n yhteinen tutkimuskeskus ovat sopineet Herkules II -ohjelman yhteydessä kahdesta hankkeesta: — AMT-hanke (Automated Monitoring Tool) (25): Pääasiassa jäsenvaltioiden ja OLAFin käyttämä järjestelmä. Väliarvioinnin mukaan järjestelmän odotettuihin tai toteutuneisiin hyötyihin kuuluvat muun muassa suuria kaupankäyntimääriä koskevien tietojen systemaattinen ja kattava analyysi sekä kaupan rakenteiden merkittäviä muutoksia koskevat signaalit. — CONTRAFFIC-hanke (26): Pääasiassa jäsenvaltioiden käyttämä järjestelmä, jolla täydennetään kansallista riskianalyysiä. Väliarvioinnissa luetellaan seuraavat odotetut tai toteutuneet hyödyt: — operatiiviset hyödyt: tukee tutkintaa (konttiliikenne) — taktiset hyödyt: realistisempia ja vaikuttavampia skenaarioita yhteisiä tullioperaatioita varten — strategiset hyödyt: meriliikennettä koskeva vaikuttava riskianalyysi.

Pääsy ulkoisiin tietokantoihin

33. Herkules II -ohjelman yhteydessä OLAFin ja jäsenvaltioiden petosten vastaista työtä on tuettu myöntämällä niille pääsy eräisiin ulkoisiin tietokantoihin. Näitä tietokantoja ovat muun muassa — Global Trade Atlas database (GTA) (sisältää tietoja maailmankaupasta) — China Trade information (CTI) ja Tips Software Services (sisältävät tietoja kaupankäynnistä Kiinan ja Intian kanssa) — merikuljetuksia ja lastiluetteloita koskevat tiedot sekä yritystietoja koskevat hakuvälineet.

Eri tietokannoissa olevien tietojen mahdolliset päällekkäisyydet

34. Komission olisi pyrittävä välttämään Herkules-ohjelmasta rahoitettujen eri järjestelmien ja tietokantojen päällekkäisyys. Tämä koskee myös esimerkiksi verotuksen ja tulliliiton pääosastossa käytössä olevia tietovälineitä.

Petostentorjuntaan liittyvä koulutus

35. Tämä osa-alue käsittää etenkin petosten torjuntaa koskevat koulutustoimet ja konferenssit, jotka on tarkoitettu jäsenvaltioista, ehdokasmaista ja EU:n ulkopuolisista maista tuleville osallistujille. Mahdollisuuksia tarjotaan myös verkostoitumiseen, jäsenvaltioiden ja komission väliseen kokemustenvaihtoon sekä petosten torjuntaan liittyvien kampanjoiden laajaan, koko EU:n laajuiseen levitykseen.

36. Vuosia 2007–2010 varten on tehty noin 12,6 miljoonan euron sitoumukset (27).

37. Väliarvioinnissa on tuotu esiin edunsaajien saavuttamat keskeiset tulokset (28). Koulutustapahtumien osallistujille jaettiin arviointilomakkeet. On silti edelleen epäselvää, missä määrin kyselyiden vastaukset tukevat esiin tuotuja tuloksia. Väliarvioinnissa käsitellään ainoastaan yhteen kysymykseen (yleiskäsitys seminaarista) saatuja vastauksia.

38. Komission olisi osoitettava loppuraportissa vuonna 2014 selkeästi, mitä lisäarvoa koulutustoimilla ja konferensseilla on saatu aikaan.

Eurooppalaiset asianajajayhdistykset

39. Tämän osa-alueen edunsaajia ovat kansalliset hallintoelimet sekä tutkimus- ja koulutuslaitokset. Ne kaikki ovat voittoa tavoittelemattomia organisaatioita, jotka edistävät EU:n taloudellisten etujen suojaamista. Avustuksia myönnetään toimiin, jotka koskevat lähinnä konferensseja, seminaareja, aikakausijulkaisuja, asiantuntemuksen levittämistä ja vertailevan oikeustieteen tutkimusta. Väliarvioinnissa ei käsitellä näitä toimia, ja vaikutusten arvioinnissa on tuotu esiin ainoastaan edunsaajien tyytyväisyyteen liittyviä seikkoja.

40. Komission olisi osoitettava loppuraportissa vuonna 2014 selkeästi, mitä lisäarvoa tämän osa-alueen avulla on saatu aikaan.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAN johdolla hyväksynyt tämän lausunnon Luxemburgissa 15. toukokuuta 2012 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) EUVL C 318, 30.12.2003, s. 5.

(2) EUVL C 302, 12.12.2006, s. 41.

(3) EUVL C 202, 18.8.2005, s. 1.

(4) EUVL C 124, 27.4.2011, s. 9.

(5) KOM(2011) 914 lopullinen, 19.12.2011.

(6) Euroopan parlamentin ja neuvoston päätös N:o 878/2007/EY (EUVL L 193, 25.7.2007, s. 18), jolla muutetaan Herkules I -ohjelmaa ja jatketaan sen voimassaoloa; Euroopan parlamentin ja neuvoston päätös N:o 804/2004/EY (EUVL L 143, 30.4.2004, s. 9).

(7) Herkules I -ohjelma vuosina 2004–2006: 11,775 miljoonaa euroa; Herkules II -ohjelma vuosina 2007–2013: 98,525 miljoonaa euroa; Herkules III -ohjelma vuosina 2014–2020: 110 miljoonaa euroa.

(8) Ehdotus KOM(2011) 914 lopullinen, 19.12.2011, perustelut, 1 kohta.

(9) Philip Morris International (PMI), Japan Tobacco Int. (JTI), Imperial Tobacco Ltd. (ITL), British American Tobacco (BAT).

(10) Komission yksiköiden valmisteluasiakirja – Vaikutusten arviointi – oheisasiakirja ehdotukseen Herkules III -ohjelmasta, SEK(2011) 1610 lopullinen, 19.12.2011.

(11) Ks. kohta 16.

(12) Intermediate review of the achievement of the objectives of the Herkules II programme, päivitetty 18. maaliskuuta 2011.

(13) Säädösehdotukseen liittyvän selvityksen liitteessä mainittu operatiivinen tavoite 4.

(14) Oletettu tulo on muunnettu euroiksi käyttäen kurssia yksi euro / 1,31 USD: 360,1 miljoonaa euroa * 9,7 prosenttia (komission osuus) = 34,9 miljoonaa euroa.

(15) Tukikelpoisia kuluja ovat a) kansallisten viranomaisten tekninen avustaminen, b) erikoiskoulutuksen, riskianalyysiä käsittelevien työpajojen sekä konferenssien järjestäminen ja c) muut toimet, jotka sisältyvät vuotuisiin työohjelmiin ja jotka ovat välttämättömiä asetusehdotuksen yleis- ja erityistavoitteiden saavuttamiseksi.

(16) Taloudelliset rajoitteet ja/tai se, että kyseisen jäsenvaltion tai muiden jäsenvaltioiden markkinat ovat altistuneet savukkeiden salakuljetuksen riskille esimerkiksi ulkorajoista johtuvista syistä.

(17) SMART-kriteerit koskevat täsmällisiä, mitattavissa olevia, saavutettavissa olevia, realistisia ja aikasidonnaisia tavoitteita.

(18) Takaisin perityt määrät: rakennerahastot 32,9 miljoonaa euroa, maatalous 11,9 miljoonaa euroa, suorat menot 10,6 miljoonaa euroa ja muut alat (tulli, unionin ulkopuolelle suunnattu tuki ...) 12,5 miljoonaa euroa. Lähde: Euroopan petostentorjuntaviraston 11. toimintakertomus 1. tammikuuta – 31. joulukuuta 2010, s. 40.

(19) Asiakirja Intermediate review of the achievement of the objectives of the Herkules II programme, jota päivitettiin 18.3.2011, kattaa jakson 1.1.2007–31.12.2010.

(20) Ehdotukseen liitetyn rahoitusselvityksen s. 22.

(21) Esimerkiksi Saksan liittovaltion poliisille (GSG 9) myönnettiin 657 000 euroa vuosina 2007–2009. Yksikkö vastaa terrorismin torjunnasta ja erikoisoperaatioista liittovaltion sisäministeriön alaisuudessa.

(22) OLAFin sisäisen tarkastuksen yksikön laatima kertomus Herkules I -ohjelman tavoitteiden toteutumisesta Report on the achievement of the objectives of the Hercule I programme (1.1.2004 – 31.12.2006).

(23) Poikkeus: vaikutusten arvioinnin sivulla 4 on mainittu esimerkkejä varojen käytöstä: esim. ajoneuvojen ja konttien rekisterikilpien lukulaite käytettäväksi ulkorajoilla.

(24) Vaikutusten arviointi, s. 24–25. Herkules II -ohjelmasta osarahoitettiin kaksi siirrettävää läpivalaisulaitetta Irlantia ja Maltaa varten.

(25) Kulut 517 000 euroa joulukuun 2008 ja marraskuun 2010 välisenä aikana.

(26) Kulut 220 000 euroa vuodessa kaudella 2007–2010.

(27) Näistä neljä miljoonaa euroa liittyy avustuksiin ja 8,6 miljoonaa euroa hankintoihin.

(28) Kansallisten ja alueellisten hallintoelinten henkilöstölle on annettu petosten torjuntaan liittyvää erikoiskoulutusta; eri maissa petosten torjunnasta vastaavien organisaatioiden välille on perustettu verkostoja; eri organisaatioissa työskentelevät kollegat ovat vaihtaneet kokemuksia ja luoneet yhteyksiä toisiinsa maakohtaisesti, EU:ssa ja EU:n ulkopuolella; petosten ja lahjonnan vastaisia kampanjoita on koulutustoimien avulla levitetty koko EU:hun.

LIITE I Arvio Herkules III -ohjelmassa operatiivisiin tavoitteisiin osoitettavista määristä Tavoite nro Kuvaus Kokonaismäärä (miljoonaa euroa) 1 Parannetaan petosten ja muun laittoman toiminnan ehkäisyä ja tutkintaa nykyisestä lisäämällä rajat ylittävää ja monialaista yhteistyötä. 34,8 2 Parannetaan unionin taloudellisten etujen suojaamista petoksilta helpottamalla tietojen, kokemusten ja parhaiden käytäntöjen vaihtoa sekä henkilövaihtoja. 11,835 3 Tehostetaan petosten ja muun laittoman toiminnan torjuntaa antamalla teknistä ja operatiivista tukea kansallisissa tutkintatoimissa, erityisesti tulli- ja lainvalvontaviranomaisille. 16,45 4 Vähennetään nykyiseen verrattuna unionin taloudellisten etujen altistumista petoksille, lahjonnalle ja muulle laittomalle toiminnalle, jotta rajoitetaan laittoman talouden syntymistä avainalueilla, kuten järjestäytynyt petostoiminta, salakuljetus ja väärentäminen, erityisesti savukkeisiin liittyvä. (Kaikki säädökseen liittyvän rahoitusselvityksen kohdassa 3.2.2 mainitut toimenpiteet koskevat ainoastaan savukkeiden salakuljetusta.) 44,815 5 Kehitetään pitemmälle taloudellisten etujen oikeudellista suojaa petoksia vastaan edistämällä lakien vertailevaa analyysia. 2,1 Herkules III -ohjelma vuosina 2014–2020 yhteensä 110 Lähde: Säädökseen liittyvä rahoitusselvitys, s. 30–36.